Κοινή θέση 2003/365/ΚEΠΠΑ του Συμβουλίου

της 19ης Μαΐου 2003

για την τροποποίηση της κοινής θέσης 2001/357/ΚEΠΠΑ σχετικά με περιοριστικά μέτρα κατά της Λιβερίας

TΟ ΣΥΜΒΟΥΛΙΟ THΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για την Ευρωπαϊκή Ένωση, και ιδίως το άρθρο 15,

Εκτιμώντας τα ακόλουθα:

(1) Στις 7 Μαΐου 2001, το Συμβούλιο υιοθέτησε την κοινή θέση 2001/357/ΚΕΠΠΑ(1) σχετικά με περιοριστικά μέτρα κατά της Λιβερίας προκειμένου να εφαρμοσθεί η απόφαση 1343 (2001) που θέσπισε το Συμβούλιο Ασφαλείας των Ηνωμένων Εθνών στις 7 Μαρτίου 2001, για τον καθορισμό μέτρων κατά της Λιβερίας, [εφεξής αποκαλούμενης "απόφαση 1343 (2001) του ΣΑ των ΗΕ"].

(2) Στις 7 Μαΐου 2003, το Συμβούλιο Ασφαλείας των Ηνωμένων Εθνών θέσπισε την απόφαση 1478 (2003), με την οποία τα μέτρα που έχουν επιβληθεί εις βάρος της Λιβερίας με την απόφαση 1343 (2001) και 1408 (2002) του ΣΑ των ΗΕ τροποποιούνται και παρατείνονται έως τις 7 Μαΐου 2004.

(3) Η απόφαση 1478 (2003) του ΣΑ των ΗΕ καλεί την κυβέρνηση της Λιβερίας να καθιερώσει ένα αποτελεσματικό καθεστώς πιστοποιητικού προέλευσης για τα λιβεριανά ακατέργαστα διαμάντια, το οποίο να είναι διαφανές και διεθνώς επαληθεύσιμο, και ορίζει ότι, όταν ένα παρόμοιο καθεστώς θα είναι έτοιμο να καταστεί πλήρως επιχειρησιακό και να υλοποιηθεί δεόντως, τα ακατέργαστα διαμάντια που ελέγχονται από την κυβέρνηση της Λιβερίας μέσω του καθεστώτος πιστοποιητικού προέλευσης θα εξαιρεθούν από την απαγόρευση εισαγωγής που επιβάλλει η απόφαση 1343 (2001) του ΣΑ των ΗΕ.

(4) Απαιτείται δράση της Κοινότητας προκειμένου να εφαρμοσθούν ορισμένα από αυτά τα μέτρα,

ΥΙΟΘΕΤΕΙ ΤΗΝ ΠΑΡΟΥΣΑ ΚΟΙΝΗ ΘΕΣΗ:

Άρθρο 1

Η κοινή θέση 2001/357/ΚΕΠΠΑ τροποποιείται ως εξής:

1. Το άρθρο 3 αντικαθίσταται από το ακόλουθο κείμενο:

"Άρθρο 3

Τα κράτη μέλη λαμβάνουν τα απαραίτητα μέτρα προκειμένου να εμποδίζουν την είσοδο στο έδαφός τους ή τη διέλευση από αυτό:

α) ανωτέρων μελών της κυβέρνησης της Λιβερίας και των ενόπλων δυνάμεών της, καθώς και των συζύγων τους και τυχόν άλλων ατόμων που παρέχουν χρηματική και στρατιωτική υποστήριξη στις ένοπλες επαναστατικές ομάδες στις γειτονικές χώρες της Λιβερίας, ιδιαίτερα στο Ενωμένο Επαναστατικό Μέτωπο (RUF) της Σιέρρα Λεόνε, όπως τα άτομα αυτά καθορίζονται από την επιτροπή που συγκροτείται βάσει της παραγράφου 14 της απόφασης 1343 (2001) του ΣΑ των ΗΕ, υπό τις πρoϋπoθέσεις που ορίζει η απόφαση 1343 (2001)·

β) κάθε άλλου ατόμου, περιλαμβανομένων των μελών της LURD ή άλλων ένοπλων επαναστατικών ομάδων, για το οποίο η επιτροπή αυτή κρίνει ότι παραβιάζει το εμπάργκο όπλων που επιβάλλεται με το άρθρο 1, υπό τις πρoϋπoθέσεις που ορίζει η απόφαση 1478 (2003)."

2. Προστίθεται το ακόλουθο άρθρο:

"Άρθρο 3α

1. Απαγορεύεται η άμεση ή έμμεση εισαγωγή στην Κοινότητα ακατέργαστων κορμών δένδρων και προϊόντων ξυλείας που προέρχονται από τη Λιβερία.

2. Η παράγραφος 1 ισχύει από τις 7 Ιουλίου 2003, εκτός αν το Συμβούλιο αποφασίσει διαφορετικά σύμφωνα με τυχόν μελλοντικές σχετικές αποφάσεις του Συμβουλίου Ασφαλείας των Ηνωμένων Εθνών."

Άρθρο 2

Η κοινή θέση 2001/357/ΚEΠΠΑ παρατείνεται μέχρι τις 7 Μαΐου 2004, εκτός αν το Συμβούλιο αποφασίσει διαφορετικά σύμφωνα με τυχόν μελλοντικές σχετικές αποφάσεις του Συμβουλίου Ασφαλείας των Ηνωμένων Εθνών.

Άρθρο 3

Η παρούσα κοινή θέση παράγει αποτελέσματα από την ημερομηνία που υιοθετείται.

Εφαρμόζεται από τις 7 Μαΐου 2003.

Άρθρο 4

Η παρούσα κοινή θέση δημοσιεύεται στην Επίσημη Εφημερίδα της Ευρωπαϊκής Ένωσης.

Βρυξέλλες, 19 Μαΐου 2003.

Για το Συμβούλιο

Ο Πρόεδρος

Γ. Παπανδρέου

(1) ΕΕ L 126 της 8.5.2001, σ. 1· κοινή θέση όπως τροποποιήθηκε από την κοινή θέση 2002/457/ΚΕΠΠΑ (ΕΕ L 155 της 14.6.2002, σ. 62).